CELEX: 32021R1096
Language: lv
Date: 2021-04-21 00:00:00
Title: Komisijas Deleģētā regula (ES) 2021/1096 (2021. gada 21. aprīlis), ar ko attiecībā uz kupāžu marķēšanas noteikumiem groza Eiropas Parlamenta un Padomes Regulu (ES) 2019/787

6.7.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 238/1
               
            
         KOMISIJAS DELEĢĒTĀ REGULA (ES) 2021/1096
         (2021. gada 21. aprīlis),
         ar ko attiecībā uz kupāžu marķēšanas noteikumiem groza Eiropas Parlamenta un Padomes Regulu (ES) 2019/787
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2019/787 (2019. gada 17. aprīlis) par stipro alkoholisko dzērienu definīciju, aprakstu, noformējumu un marķējumu, stipro alkoholisko dzērienu nosaukumu lietošanu citu pārtikas produktu noformējumā un marķējumā, stipro alkoholisko dzērienu ģeogrāfiskās izcelsmes norāžu aizsardzību, lauksaimnieciskas izcelsmes etilspirta un destilātu izmantošanu alkoholiskajos dzērienos un ar ko atceļ Regulu (EK) Nr. 110/2008 (1), un jo īpaši tās 50. panta 3. punktu,
         tā kā:
         
                     (1)
                  
                  
                     Regulā (ES) 2019/787 ir būtiski pārfrāzēti daži ražošanas un marķēšanas noteikumi attiecībā uz stiprajiem alkoholiskajiem dzērieniem un pārtikas produktiem, kuri ražoti, par sastāvdaļām izmantojot stipros alkoholiskos dzērienus.
                  
               
                     (2)
                  
                  
                     Konkrētāk, Regulas (ES) 2019/787 13. panta 3. punkts paplašina marķēšanas noteikumus, kas piemērojami jauktajiem stiprajiem alkoholiskajiem dzērieniem, kuri neatbilst nevienas stipro alkoholisko dzērienu kategorijas prasībām, attiecinot tos arī uz kupāžām, ko iegūst, sajaucot ar dažādām ģeogrāfiskās izcelsmes norādēm apzīmētus stipros alkoholiskos dzērienus vai sajaucot ar ģeogrāfiskās izcelsmes norādi apzīmētus stipros alkoholiskos dzērienus un stipros alkoholiskos dzērienus bez ģeogrāfiskās izcelsmes norādes.
                  
               
                     (3)
                  
                  
                     Rezultātā saskaņā ar Regulas (ES) 2019/787 13. panta 3. punktu juridiskos nosaukumus, kas paredzēti stipro alkoholisko dzērienu kategorijās, kuras norādītas minētās regulas I pielikumā, vai stipro alkoholisko dzērienu ģeogrāfiskās izcelsmes norādes var norādīt vienīgi alkoholisko sastāvdaļu sarakstā, kurš atrodas tajā pašā redzamības laukā, kur stiprā alkoholiskā dzēriena juridiskais nosaukums. Tas nozīmē, ka stiprā alkoholiskā dzēriena kategoriju, pie kuras pieder kupāža, uz ko attiecas minētais noteikums, nevar izmantot par kupāžas juridisko nosaukumu. Vienīgais minētajā pantā paredzētais izņēmums attiecas uz kupāžām, kas iegūtas no stiprajiem alkoholiskajiem dzērieniem, uz kuriem attiecas tā pati ģeogrāfiskās izcelsmes norāde, vai kupāžām, kurās ne uz vienu no stiprajiem alkoholiskajiem dzērieniem nekāda ģeogrāfiskās izcelsmes norāde neattiecas. Attiecībā uz minētajām kupāžām tas nozīmē, ka to aprakstā, noformējumā un marķējumā par juridisko nosaukumu var izmantot attiecīgās stiprā alkoholiskā dzēriena kategorijas nosaukumu.
                  
               
                     (4)
                  
                  
                     Tomēr saskaņā ar definīcijām, kas sniegtas Regulas (ES) 2019/787 3. panta 11. un 12. punktā, kupāža ir divu vai vairāku tādu vienas kategorijas stipro alkoholisko dzērienu kombinācija, kuru sastāvs tikai mazliet atšķiras. Tādējādi šādi ražots stiprais alkoholiskais dzēriens obligātā kārtā pieder pie tās pašas stipro alkoholisko dzērienu kategorijas, pie kuras pirms kupažēšanas pieder kupāžā izmantotie stiprie alkoholiskie dzērieni. Minētās regulas 10. panta 2. punktā paredzēts, ka stiprajiem alkoholiskajiem dzērieniem, kuri atbilst kādas minētās regulas I pielikumā noteiktās stipro alkoholisko dzērienu kategorijas prasībām, par juridisko nosaukumu ir jāizmanto minētās kategorijas nosaukums. Saskaņā ar minēto prasību visām kupāžām un ne tikai tām, kam saskaņā ar minētās regulas 13. panta 3. punkta ceturto daļu piešķirts atbrīvojums, par juridisko nosaukumu jāatļauj izmantot tās kategorijas nosaukumu, pie kuras tās pieder.
                  
               
                     (5)
                  
                  
                     Tāpēc, lai novērstu nekonsekvenci kupāžu marķēšanas pienākumos, kuri izriet no Regulas (ES) 2019/787 10. panta 2. punkta un 13. panta 3. punkta, un nodrošinātu juridisko noteiktību stipro alkoholisko dzērienu ražotājiem un leģitīmu informāciju patērētājiem, ir lietderīgi precizēt īpašos marķēšanas noteikumus, kas piemērojami kupāžām, arī kupāžām, ko iegūst, sajaucot ar dažādām ģeogrāfiskās izcelsmes norādēm apzīmētus stipros alkoholiskos dzērienus vai sajaucot ar ģeogrāfiskās izcelsmes norādēm apzīmētus stipros alkoholiskos dzērienus un stipros alkoholiskos dzērienus bez ģeogrāfiskās izcelsmes norādes. Ir arī jāgroza minētās regulas 3. panta 3. punkts un 10. panta 7. punkts, kuros ir atsauce uz minētajiem īpašajiem marķēšanas noteikumiem.
                  
               
                     (6)
                  
                  
                     Tāpēc Regula (ES) 2019/787 būtu attiecīgi jāgroza.
                  
               
                     (7)
                  
                  
                     Saskaņā ar Regulas (ES) 2019/787 51. panta 3. punktu un lai nepieļautu regulējuma trūkumu, šī regula būtu jāpiemēro ar atpakaļejošu spēku, t. i., no 2021. gada 25. maija,
                  
               IR PIEŅĒMUSI ŠO REGULU.
         
            1. pants
            Regulu (ES) 2019/787 groza šādi:
            
                        1)
                     
                     
                        regulas 3. panta 3. punktu aizstāj ar šādu:
                        
                                    “3)
                                 
                                 
                                    “pieminējums” ir tāda tieša vai netieša atsauce uz vienu vai vairākiem I pielikumā minēto stipro alkoholisko dzērienu kategoriju juridiskajiem nosaukumiem vai uz vienu vai vairākām stipro alkoholisko dzērienu ģeogrāfiskās izcelsmes norādēm, kura nav atsauce saliktā apzīmējumā vai 13. panta 2.–4. punktā minētajos sastāvdaļu sarakstos tādā aprakstā, noformējumā vai marķējumā, kas attiecas uz:
                                    
                                                a)
                                             
                                             
                                                pārtikas produktu, kas nav stiprais alkoholiskais dzēriens; vai
                                             
                                          
                                                b)
                                             
                                             
                                                stipro alkoholisko dzērienu, kas atbilst I pielikuma 33. līdz 40. kategorijas prasībām;”;
                                             
                                          
                              
                  
                        2)
                     
                     
                        regulas 10. panta 7. punkta pirmo daļu aizstāj ar šādu:
                        
                                    “7.
                                 
                                 
                                    Neskarot 11., 12. pantu un 13. panta 2.–4. punktu, šā panta 2. punktā minētos juridiskos nosaukumus vai ģeogrāfiskās izcelsmes norādes ir aizliegts izmantot jebkāda tāda dzēriena aprakstā, noformējumā vai marķējumā, kas neatbilst I pielikumā noteiktās attiecīgās kategorijas vai attiecīgās ģeogrāfiskās izcelsmes norādes prasībām. Minēto aizliegumu piemēro arī tad, ja šādus juridiskos nosaukumus vai ģeogrāfiskās izcelsmes norādes izmanto kopā ar vārdiem vai frāzēm “līdzīgi”, “tips”, “stils”, “izgatavots”, “aromāts” vai jebkādiem citiem līdzīgiem apzīmējumiem.”;
                                 
                              
                  
                        3)
                     
                     
                        regulas 13. pantu groza šādi:
                        
                                    a)
                                 
                                 
                                    panta 3. punktu aizstāj ar šādu:
                                    
                                                “3.
                                             
                                             
                                                Jauktu stipro alkoholisko dzērienu gadījumā juridiskos nosaukumus, kas paredzēti I pielikumā norādītajās stipro alkoholisko dzērienu kategorijās, vai stipro alkoholisko dzērienu ģeogrāfiskās izcelsmes norādes var norādīt vienīgi alkoholisko sastāvdaļu sarakstā, kas atrodas tajā pašā redzamības laukā, kur stiprā alkoholiskā dzēriena juridiskais nosaukums.
                                             
                                          Pirmajā daļā minētajā gadījumā alkoholisko sastāvdaļu sarakstam pievieno vismaz vienu no 10. panta 6. punkta e) apakšpunktā minētajiem terminiem. Gan alkoholisko sastāvdaļu saraksts, gan tam pievienotais termins ir tajā pašā redzamības laukā kā jauktā stiprā alkoholiskā dzēriena juridiskais nosaukums, izmantojot tā paša šrifta un krāsas rakstzīmes un burtu izmēru, kas nav lielāks par pusi no juridiskajā nosaukumā izmantotā burtu lieluma.
                                    Turklāt alkoholisko sastāvdaļu sarakstā iekļautās ikvienas sastāvdaļas proporciju vismaz vienu reizi izsaka kā procentuālo apjomu un izmantotos daudzumus norāda dilstošā secībā. Minētā proporcija atbilst tīra spirta tilpumkoncentrācijai, ko tā nodrošina jauktā dzēriena tīrā spirta kopējā tilpumkoncentrācijā.”;
                                 
                              
                                    b)
                                 
                                 
                                    iekļauj šādu punktu:
                                    
                                                “3.a
                                             
                                             
                                                Kupāžētajam stiprajam alkoholiskajam dzērienam ir juridiskais nosaukums, kas paredzēts attiecīgajā I pielikumā minētajā stipro alkoholisko dzērienu kategorijā.
                                                Attiecībā uz kupāžām, ko iegūst, sajaucot ar dažādām ģeogrāfiskās izcelsmes norādēm apzīmētus stipros alkoholiskos dzērienus vai sajaucot ar ģeogrāfiskās izcelsmes norādi apzīmētus stipros alkoholiskos dzērienus un stipros alkoholiskos dzērienus bez ģeogrāfiskās izcelsmes norādes, piemēro šādus nosacījumus:
                                                
                                                            a)
                                                         
                                                         
                                                            kupāžas aprakstā, noformējumā vai marķējumā var norādīt juridiskos nosaukumus, kas minēti I pielikumā, vai ģeogrāfiskās izcelsmes norādes, kuras atbilst kupažētajiem stiprajiem alkoholiskajiem dzērieniem, ja minētie nosaukumi norādīti:
                                                            
                                                                        i)
                                                                     
                                                                     
                                                                        vienīgi visu kupāžas alkoholisko sastāvdaļu sarakstā, kas izveidots ar tā paša šrifta un krāsas rakstzīmēm un burtu izmēru, kas nav lielāks par pusi no juridiskajā nosaukuma izmantotā burtu izmēra; un
                                                                     
                                                                  
                                                                        ii)
                                                                     
                                                                     
                                                                        vismaz vienu reizi – tajā pašā redzamības laukā, kur kupāžas juridiskais nosaukums;
                                                                     
                                                                  
                                                      
                                                            b)
                                                         
                                                         
                                                            alkoholisko sastāvdaļu sarakstam pievieno vismaz vienu no 10. panta 6. punkta d) apakšpunktā minētajiem terminiem;
                                                         
                                                      
                                                            c)
                                                         
                                                         
                                                            alkoholisko sastāvdaļu sarakstā iekļautās ikvienas sastāvdaļas proporciju vismaz vienu reizi izsaka kā procentuālo apjomu un izmantotos daudzumus norāda dilstošā secībā. Minētā proporcija atbilst tīra spirta tilpumkoncentrācijai, ko tā nodrošina kupāžas tīrā spirta kopējā tilpumkoncentrācijā.”
                                                         
                                                      
                                          
                              
                  
         
            2. pants
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2021. gada 25. maija.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 21. aprīlī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 130, 17.5.2019., 1. lpp.